##
Ernest Hemingway

### 2. rész

A háború utáni időszak legnagyobb részét a regényírásnak szentelte. Időközben első házassága, melyből John fia született, zátonyra futott. Második felesége, Pauline Pfeiffer két gyermekkel, Patrickkel és Gregoryval ajándékozta meg. Az író Párizsban élt, de gyakran elutazott síelni, horgászni, vadászni vagy bikaviadalokat nézni; ezen élményei sok írásának szolgáltak hátteréül.
Európai barangolások és afrikai nagyvadászatok évei után a nagy gazdasági válság korszakában tért haza az Egyesült Államokba. Ebben a korszakában két nem szépirodalmi alkotás is szerepel. A Death in the Afternoon, 1932 (Halál délután) Hemingway egyik kedvenc sportjáról, a spanyol bikaviadalokról szóló kitűnő és szakszerű kézikönyv. A The Green Hills of Africa, 1935 (Afrikai vadásznapló) tanganyikai nagyvadászatainak színes útinaplója.
Novellistaként az 1927-ben megjelent Men Without Women (Férfiak nők nélkül) című művével alapozta meg hírnevét, s ezt a Winner Take Nothing (A győztes nem nyer semmit, 1933) csak tovább erősítette. Novellásköteteinek anyagát egyesítve 1938-ban adta ki The Fifth Coloumn and the First Fourty-Nine Stories (Az ötödik hadoszlop és az első 49 novella) címen.
1937-ben jelent meg To Have and Have Not (Gazdagok és szegények) című műve, amely három novellából egybeszerkesztett regény. Ez a mű fordulópontot jelent az író munkásságában. Az Hemingway ráébredt arra, hogy a korai regényeiben ábrázolt végletes individualizmus végül is zsákutca, mert társadalomellenes életérzést fejez ki.
Több kritikus meggyőződése szerint ekkorra Hemingway már megírta legkíválóbb műveit, és túljutott pályafutásának csúcsán. Ez az ítélet túl szigorú, de kétségtelen, hogy ezt követően a megszokott sikert időnként kudarcok szakították meg, s könyvei ritkábban jelentek meg. Egyszer beismerte, hogy ha kevesebb időt tölt horgászattal és vadászattal, talán több ideje maradt volna az írásra.

Vissza az 1. részhez | Vissza a Nyitólaphoz | Következő rész